CELEX: 62020TN0530
Language: sk
Date: 2020-08-21 00:00:00
Title: Vec T-530/20: Žaloba podaná 21. augusta 2020 – Interfloat und GMB/Komisia

5.10.2020   
            
            
               SK
            
            
               Úradný vestník Európskej únie
            
            
               C 329/26
            
         
      Žaloba podaná 21. augusta 2020 – Interfloat und GMB/Komisia
      (Vec T-530/20)
      (2020/C 329/46)
      Jazyk konania: nemčina
      
         Účastníci konania
      
      
         Žalobkyne: Interfloat Corp. (Ruggell, Lichtenštajnsko) a GMB Glasmanufaktur Brandenburg GmbH (Tschernitz, Nemecko) (v zastúpení: U. Karpenstein a R. Sangi, Rechtsanwälte)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil rozhodnutie Komisie C(2020) 3287 final z 26. mája 2020 týkajúce sa opatrení SA.39990 (2016/C) (ex 2016/NN) (ex 2014/FC) (ex 2014/CP) – uplatnených Belgickom v prospech spoločnosti Ducatt nv, a
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Žaloba sa zakladá na jedinom žalobnom dôvode.
      Podľa žalobkýň nemala Komisia ukončiť konanie vo veci formálneho zisťovania, ktoré začalo na základe sťažností podaných žalobkyňami. Nariadenie Rady (EÚ) 2015/1589 (1) (ďalej len „nariadenie o konaní týkajúcom sa štátnej pomoci“) stanovuje osobitný a ucelený postup na ukončenie konania vo veci formálneho zisťovania. Požaduje najmä, že konanie vo veci formálneho zisťovania musí byť ukončené jedným zo štyroch druhov rozhodnutí taxatívne vymedzených v článku 9. Ukončenie konania vo veci formálneho zisťovania je stanovené len v prípade, že členský štát vezme svoju notifikáciu späť (článok 10). Komisia napadnutým rozhodnutím konala v rozpore so znením, štruktúrou a účelom článku 108 ods. 2 ZFEÚ, ako aj nariadením o konaní týkajúcom sa štátnej pomoci a porušila tak procesné práva žalobkýň v konaní vo veci formálneho zisťovania. V skutočnosti neexistuje dostatok odôvodnenia na ukončenie konania.
      
         (1)  Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v. EÚ L 248, 2015, s. 9).